Նոննա Գրիշաևա

Նոննա Վալենտինովնա Գրիշաևա (ռուս.՝ Но́нна Валенти́новна Гриша́ева, հուլիսի 21, 1971(1971-07-21), Օդեսա, Ուկրաինական ԽՍՀ, ԽՍՀՄ), թատրոնի, կինոյի, հեռուստատեսության ռուս դերասանուհի, կատակերգու, հեռուստահաղորդավարուհի, երգչուհի, Ռուսաստանի Դաշնության վաստակավոր արտիստ (2006), Մոսկվայի պատանի հանդիսատեսի մարզային պետական թատրոնի գեղարվեստական ղեկավար (2014 թվականի հունիսի 26-ից)։


== Կենսագրություն ==
Նոննա Գրիշաևան ծնվել է 1971 թվականի հուլիսի 21-ին Օդեսայում։
Հայրը՝ Վալենտին Գավրիլովիչ Գրիշաևան (1940-1996), նավաստի է եղել «Սլավսկ» չորաբեռների նավում, այնուհետև շինարարությունում աշխատել է որպես աշխղեկ։
Մայրը՝ Մարգարիտա Եվգենևնան (ի ծնե՝ Կազանսկայա, ծնվել է 1946 թվականին), անգլերենի ուսուցչուհի է։
Մայրական գծով նախապապը՝ Պյոտր Եվգենևիչ Կազանսկին (1866-1947), եղել է ազնվական, Օդեսայի համալսարանի իրավաբանական ֆակուլտետի դեկան, Ղուրանի առաջին թարգմանչի՝ Կազանի աստվածաբանական ակադեմիայի պրոֆեսոր Գորդիյ Սաբլուկովի ժառանգը։
Մայրական տատը՝ Վալենտինա Լեոնիդովնա Խարտուլյարի-Գիլևիչը, եղել է Լեոնիդ Իգնատևիչ Գիլլևիչի (շլյախտայի սերունդ) և Ալեքսանդրա Նիկոլաևնա Խարտուլյարի (բյուզանդական ծագում ունեցող Խարտուլարի ազնվական ընտանիք) դուստրը։ Նրանք երկուսն էլ քիչ հայտնի օպերային երգիչներ էին։
Առաջին անգամ Նոննան նկարահանվել է 5 տարեկանում «Լուսանկարները պատին» ֆիլմում։
Իր առաջին գլխավոր դերը խաղացել է 10 տարեկանում Օդեսայի օպերետայի թատրոնում։
Սովորել է Օդեսայի բալետի դպրոցում և երաժշտական դպրոցի դաշնամուրի դասարանում։
1994 թվականին Գրիշաևան ավարտել է Բ. Վ. Շուկինի անվան բարձրագույն թատերական ուսումնարանը (Վ. Վ. Իվանովի դասընթացը)։ Այդ ժամանակ նա աշխատանքի առաջարկ է ստացել Մոսկվայի միանգամից երեք թատրոններում՝ «Լենկոմ թատրոնում», «Սատիրիկոնում» և Ե․ Վախթանգովի անվան թատրոնում։
1994 թվականից Գրիշաևան աշխատել է Ե․ Վախթանգովի անվան թատրոնի թատերախմբում։ Թատրոնից հեռանալուց հետո նա շարունակել է այնտեղ աշխատել որպես հրավիրված դերասանուհի «Օրիորդ Նիտուշ», «Լյուսյա։ Սիրո խոստովանություն» ներկայացումներում, ինչպես նաև փորձել է Կլարայի նոր դերը «Ծղոտե գլխարկ» ներկայացման մեջ։ Մոսկվայի Պատանի հանդիսատեսի մարզային թատրոնում աշխատելուց բացի նա խաղացել է Նադեժդա Բաբկինայի «12 աթոռ» ներկայացման մեջ և շարունակել համագործակցել «Կվարտետ Ի» թատրոնի հետ։
1996 թվականին Ջեկի Չանի հետ նկարահանվել է «Առաջին հարվածը» ֆիլմում։
1990-ական թվականների վերջից մինչև 2000-ական թվականների սկիզբը մասնակցել է Վասիլի Անտոնովի և Ալեքսանդր Տոլկոննիկովի «Բիս» հումորային ծրագրին։
2004 թվականին առաջին անգամ գլխավոր դեր է ստացել «Օրիորդ Նիտուշ» ներկայացման մեջ։ Նույն թվականին դերասանուհին փորձել է «Իմ հիանալի դայակ» սիթքոմի գլխավոր դերը, բայց մասնակցությունից հրաժարվել է «Օրիորդ Նիտուշ» ներկայացման մեջ խաղալու համար, չնայած որ դրվագներից մեկում խաղացել է որպես հրավիրված աստղ՝ կատարելով գլխավոր հերոսուհու քրոջ դերը։
2005-2006 թվականներին երկրորդ պլանի դեր է խաղացել Տատյանա Դոգիլևայի «Լյուբա, երեխաներ և գործարան» սիթքոմում։ Դրա փակումից հետո դեր է ստացել ՍՏՍ հեռուստաընկերության մեկ այլ՝ «Ո՞վ է տանտերը»։
2008 թվականի դեկտեմբերի 31-ից մինչև 2013 թվականի ապրիլի 30-ը ՍՏՍ ալիքի հանրաճանաչ «Հայրիկի դուստրերը» սիթքոմում խաղացել է գլխավոր դերերից մեկը։
2006 թվականին արժանացել է Ռուսաստանի Դաշնության վաստակավոր արտիստուհու կոչման։
2008 թվականին Նոննա Գրիշաևան «Մեծ տարբերություն» նախագծի պրոդյուսր Ալեքսանդր Ցեկալոյի հրավերով դարձել է այդ նախագծի թատերախմբի մշտական դերասանուհի։
2009 թվականին Նոննա Գրիշաևան երգիչ և կոմպոզիտոր Մարկ Տիշմանի հետ դարձել է Ռուսաստանի Առաջին ալիքի «Երկու աստղ» երաժշտական մրցույթի երրորդ եթերաշրջանի հաղթող։
2010 թվականի մարտի 3-ին «Մոսկվայի գրքերի տանը» ներկայացրել է իր «Խորհուրդներ դուստրերին» գիրքը։ Գիրքն ունեցել է երկու վերահրատարակություն, իսկ նրա ընդհանուր տպաքանակը կազմել է 25000 օրինակ։ Ըստ «РБК» ամսագրի գնահատականի՝ այս նախագծից Գրիշաևայի եկամուտը կարող է կազմել մոտ 250 հազար ռուբլի։
2011 թվականին հնչյունավորել է «Կարմիր գլխարկն ընդդեմ չարի» ամերիկյան մուլտֆիլմի գլխավոր հերոսուհուն։
2011 թվականի սեպտեմբերի 4-ից մինչև 2012 թվականի հունվարի 6-ը Ռուսաստանի առաջին ալիքով թողարկվել է նրա սեփական կատակերգական շոուն՝ «Нонна, давай!»:
2011 թվականին նաև «Անձև» հեռուստաալիքով կատարել է «Տանգո» իր նոր երգը։ Դրանից առաջ Նոննան արդեն թողարկել էր իր երգերը («նորից գիշեր», «Ամառային», «Ցած եմ ընկնում», «Սոսու դրաժտ», «Comme toi»):
2012 թվականի հուլիսի 21-ին թողարկել է իր առաջին անհատական ալբոմը։
2012 թվականի փետրվարին սկսվել է «Երկու աստղ-3» նախագիծը, որտեղ Նոննա Գրիշաևան Դմիտրի Նագիևի հետ դարձել է հաղորդավար։

2012 թվականին Նոննա Գրիշաևան ներառվել է հեռուստատեսության ամենապահանջված ծաղրերգական արտիստների ցանկում։ Նրա տարեկան եկամուտը գնահատվում է ավելի քան 1 միլիոն դոլար։ Դերասանուհու վարձավճարը չորսժամյա միջոցառումներ անցկացնելու համարկազմում է 600-ից մինչև 800 հազար ռուբլի։
2013 թվականին Ալեքսանդր Օլեշկոյի հետ վարել է Ռուսաստանի Առաջին ալիքի «Один в один!» շոուի առաջին եթերաշրջանը, 2015 թվականին դարձել է «Ռոսիա 1» ալիքի այդ շոուի ժյուրիի հրավիրված անդամ։
2013 թվականի նոյեմբերից մինչև 2014 թվականի հունվարը մասնակցել է «Կրկնի՛ր» ծաղրերգական շոուին։
2014 թվականի հունիսի 26-ին Մոսկվայի մարզի նահանգապետ Անդրեյ Վորոբյովը Նոննա Գրիշաևային նշանակել է Մոսկվայի պատանի հանդիսատեսի մարզային թատրոնի գեղարվեստական ղեկավար։
2016 թվականի սեպտեմբերից մինչև 2017 թվականի սեպտեմբերը Նիկոլայ Բասկովի հետ վարել է «Ռոսիա 1» հեռուստաալիքի «Շաբաթ երեկոյան» ծրագիրը։
2017 թվականի հուլիսի 19-ին եղել է «Արտեկ» մանկական միջազգային կենտրոնում (Գուրզուֆ, Ղրիմ)։ Այդ կապակցությամբ նրան արգելվել է Ուկրաինա մուտք գործելը։
2019 թվականի սեպտեմբերի 1-ից եղել է Ռուսաստանի թատերական արվեստի ինստիտուտի էստրադայի ֆակուլտետի գեղարվեստական ղեկավար։


== Անձնական կյանք ==
Առաջին ամուսինը՝ Անտոն Դյորով (ծնվել է 1968 թվականի մայիսի 13-ին), դերասան և երաժիշտ։Դուստրը՝ Անաստասիա (ծնվել է 1996 թվականի հունիսի 19-ին)։Երկրորդ ամուսինը՝ 2006 թվականի սեպտեմբերի 5-ից՝ Ալեքսանդր Նեստերով, դերասան։Որդին՝ Իլյա (ծնվել է 2006 թվականի դեկտեմբերի 12-ին)։


== Պարգևներ և անվանակարգեր ==
Անդրեյ Միրոնովի անվան դերասանական երգերի մրցույթի դափնեկիր։
«Պետերբուրգյան անգաժեմենտ» միջազգային մրցույթի դափնեկիր։
ՄԿ թատերական մրցանակի դափնեկիր «Կանացի լավագույն տանդեմի համար» (2005 թվականին «Օրիորդ Նիտուշ» ներկայացման մեջ խաղացած Դենիզայի դերի համար)։
Ռուսաստանի վաստակավոր արտիստուհի (2006)։
Սուրբ Սերգեյ Ռադոնեժիի նշան (Մոսկվայի շրջանի մրցանակ, 2016)։
«Տարվա կին 2009» մրցանակի դափնեկիր «Տարվա ժպիտ» անվանակարգում «Հայրիկի դուստրերը» սերիալում խաղացած դերի համար։
«Ոսկե արծիվ 2009» մրցանակի դափնեկիր ««Հեռուստատեսության կանացի լավագույն դեր» անվանակարգում («Հայրիկի դուստրերը»)։
«Հեռուստաաստղ» ժողովրդական մրցանակի դափնեկիր (փետրվարի 27, 2011, Ուկրաինա) «Սիրված դերասանուհի» անվանակարգում («Հայրիկի դուստրերը» սիթքոմի համար)։
Հինգ անգամ առաջադրվել է «Ժորժ» ժողովրդական կինոմրցանակի (2008, 2009, 2011, 2012, 2013) և մեկ անգամ արժանացել է մրցանակի (2011) որպես «Ռուս լավագույն դերասանուհի»։
2011 թվականի դեկտեմբերի 23-ին ճանաչվել է Ռուսաստանի ամենագեղեցիկ կինը և արժանացել «Փայլ։ Շուք։ Գեղեցկություն» հատուկ մրցանակի։
2019 թվականի ապրիլի 29-ին արժանացել է «Հայրենիքի համար մատուցած ծառայությունների» 2-րդ աստիճանի շքանշանի հայրենական մշակույթի և արվեստի զարգացման գործում տարիներ շարունակ ունեցած մեծ ներդրման, բեղմնավոր գործունեության համար։


== Ծանոթագրություններ ==


== Արտաքին հղումներ ==
Նոննա Վալենտինովնա Գրիշաևայի պաշտոնական կայքը
«Կենսագրությունը myartist.ru կայքում» 
«Նոննա Գրիշաևան թատրոնի կայքում Вахтангова»։ Արխիվացված է օրիգինալից 2005-02-19-ին։ Վերցված է 2008-10-20 
«Нонна Гришаева — карьера на блинах»։ Արխիվացված է օրիգինալից 2012-12-02-ին։ Վերցված է 2020-06-30 
Նոննա Գրիշաևա։ Կենսագրություն, լուրեր, հարցազրույց 7 Дней կայքում